Saturday, 20 January 2018, 10:22 PM
By Atal Sandesh, 6 May, 2017, 23:35
नई दिल्ली: अपने कैरेबियाई स्टार बल्लेबाजों लैंडल सिमंस और कीरोन पोलार्ड की आक्रामक पारियों के बाद गेंदबाजों के उम्दा प्रदर्शन के दम पर मुंबई इंडियंस ने आईपीएल के मैच में आज दिल्ली डेयरडेविल्स को उसके न्यूनतम स्कोर 66 रन पर समेटकर 146 रन से जीत दर्ज करके टूर्नामेंट से बाहर भी कर दिया। इस जीत के साथ मुंबई आईपीएल 10 के प्लेआफ में पहुंचने वाली पहली टीम भी बन गई। पिछले मैच में गुजरात लायंस पर शानदार जीत दर्ज करने वाली दिल्ली के बल्लेबाज और गेंदबाज इस मैच में बिल्कुल नहीं चल सके। पहले बल्लेबाजी करते हुए मुंबई ने तीन विकेट पर 212 रन का विशाल स्कोर बनाया जिसमें सिमंस के 66 और पोलार्ड के नाबाद 63 रन शामिल थे । जवाब में दिल्ली की टीम 13 . 4 आेवर में 66 रन पर आउट हो गई। इससे पहले किंग्स इलेवन पंजाब ने उसे एक मैच में 67 स्कोर पर आउट किया था।
इस जीत के बाद मुंबई ने शीर्ष पर अपनी जगह पुता करते हुए 11 मैचों में 18 अंक बना लिये है। वहीं दिल्ली के 11 मैचों में सिर्फ आठ अंक है और वह छठे स्थान पर है जिससे प्लेआफ में प्रवेश की उसकी उमीदें लगभग ध्वस्त हो चुकी हैं। रनों के अंतर के लिहाज से यह आईपीएल की सबसे बड़ी जीत है। दिल्ली की शुरूआत काफी खराब रही और उसके बल्लेबाज कोई बड़ी साझेदारी नहीं कर सके। पहली ही गेंद पर आईपीएल 10 के पहले शतकवीर संजू सैमसन को मिशेल मैक्लीनागन ने पवेलियन भेजकर मेजबान को अच्छी शुरूआत करने से रोक दिया। अगले आेवर में श्रेयस अय्यर (3) को लसिथ मलिंगा ने हरभजन के हाथों लपकवाया। पिछले मैच के नायक रिषभ पंत खाता भी नहीं खोल सके और चौथे आेवर में जसप्रीत बुमरा ने उन्हें पवेलियन भेजकर दिल्ली को तगड़ा झटका दिया।
पोलार्ड ने लगाया टूर्नामेंट का दूसरा शतक
दिल्ली के लिये सर्वाधिक 21 रन करूण नायर ने बनाये जो पांचवें आेवर में हरभजन का शिकार हुए । वहीं मलिंगा ने कोरे एंडरसन (10) को कर्ण शर्मा के हाथों लपकवाया । दिल्ली की आधी टीम छठे आेवर में 35 के स्कोर पर पवेलियन लौट चुकी थी। निचले क्रम से कोई चमत्कार की उमीद नहीं थी और वे मुंबई की सधी हुई गेंदबाजी तथा सटीक क्षेत्ररक्षण के सामने टिक नहीं सके। मुंबई के लिये हरभजन सिंह ने चार आेवर में 22 रन देकर तीन और कर्ण शर्मा ने 3.4 आेवर में 11 रन देकर तीन विकेट लिये। प्लेआफ में पहले ही जगह बना चुकी मुंबई के लिये सलामी बल्लेबाज पार्थिव पटेल (25) और सिमंस (66) ने पहले विकेट के लिये 52 गेंद में 79 रन जोड़े । सिमंस खास तौर पर काफी आक्रामक दिखे जिन्होंने दिल्ली के किसी गेंदबाज को नहीं बख्शा और 43 गेंद की अपनी पारी में पांच चौके तथा चार छक्के लगाये। वहीं तीसरे नंबर पर आये पोलार्ड ने 35 गेंद में नाबाद 63 रन बनाये जो आईपीएल 10 में उनका दूसरा अर्धशतक है। उन्होंने अपनी पारी में पांच चौके और चार छक्के लगाये।